CELEX: 32015R1978
Language: lv
Date: 2015-08-28 00:00:00
Title: Komisijas Deleģētā regula (ES) 2015/1978 (2015. gada 28. augusts), ar ko groza Eiropas Parlamenta un Padomes Regulu (ES) Nr. 978/2012 attiecībā uz 8. panta piemērošanas kārtību, kas noteikta minētās regulas VI pielikumā

5.11.2015   
            
            
               LV
            
            
               Eiropas Savienības Oficiālais Vēstnesis
            
            
               L 289/1
            
         KOMISIJAS DELEĢĒTĀ REGULA (ES) 2015/1978
   (2015. gada 28. augusts),
   ar ko groza Eiropas Parlamenta un Padomes Regulu (ES) Nr. 978/2012 attiecībā uz 8. panta piemērošanas kārtību, kas noteikta minētās regulas VI pielikumā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (ES) Nr. 978/2012 (2012. gada 25. oktobris) par vispārējās tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 8. panta 6. punktu,
   tā kā:
   
               (1)
            
            
               Saskaņā ar Regulas (ES) Nr. 978/2012 8. panta 1. punktu vispārējās tarifa preferenču sistēmas (VPS) vispārējā režīma tarifa preferences ir jāaptur attiecībā uz tādiem VPS sadaļas produktiem, kuru izcelsme ir VPS saņēmējvalstī, ja šo no VPS saņēmējvalsts Savienībā ievesto produktu importa vidējā vērtība trīs gadus pēc kārtas pārsniedz VI pielikumā noteiktās robežvērtības. Robežvērtības aprēķina kā procentuālo daļu no kopējās vērtības to pašu produktu importam no visām VPS saņēmējvalstīm Savienībā.
            
         
               (2)
            
            
               Ja tiek grozīts VPS saņēmējvalstu saraksts, Regula (ES) Nr. 978/2012 pilnvaro Komisiju pieņemt deleģētos aktus, lai grozītu VI pielikumu, pielāgojot minētajā pielikumā uzskaitīto kārtību un tādējādi saglabājot graduēto produktu sadaļu proporcionālu līdzsvaru, kā noteikts 8. panta 1. punktā.
            
         
               (3)
            
            
               No 2015. gada 1. janvāra Komisijas Deleģētā regula (ES) Nr. 1421/2013 (2) no VPS saņēmējvalstu saraksta Regulas (ES) Nr. 978/2012 II pielikumā svītroja Ķīnu, Ekvadoru, Maldīviju un Taizemi. Minēto valstu VPS importa daļa ir ievērojama, tādēļ, tās svītrojot no saņēmējvalstu saraksta, nepieciešams grozīt Regulas (ES) Nr. 978/2012 VI pielikumā minēto kārtību.
            
         
               (4)
            
            
               Ņemot vērā visus grozījumus Regulas (ES) Nr. 978/2012 II pielikuma valstu sarakstā, kas izdarīti no šīs regulas spēkā stāšanās brīža līdz 2015. gada 1. janvārim, kopējais imports Savienībā no visām VPS saņēmējvalstīm vidēji pēdējos trīs gadus pēc kārtas (2012–2014) samazinātos līdz 30,71 %. V pielikuma sadaļas S-2a, S-3 un S-5 ir netipiskas, jo attiecībā uz šīm sadaļām kopējais imports Savienībā no visām VPS saņēmējvalstīm samazinātos nenozīmīgi (mazāk nekā 10 %). Tāpēc, lai saglabātu graduēto produktu sadaļu proporcionālu līdzsvaru, divas VI pielikumā noteiktās robežvērtības būtu jāpalielina attiecīgi līdz 47,2 % un 57,0 %, izņemot V pielikuma sadaļas S-2a, S-3 un S-5, attiecībā uz kurām robežvērtībai būtu jāpaliek pašreizējā līmenī.
            
         
               (5)
            
            
               Tā kā ar Deleģēto regulu (ES) Nr. 1421/2013 no VPS saņēmējvalstu saraksta, sākot ar 2015. gada 1. janvāri, tiek svītrota Ķīna, Ekvadora, Maldīvija un Taizeme, saskaņotības un juridiskās noteiktības labad šī regula būtu jāpiemēro ar atpakaļejošu spēku no 2015. gada 1. janvāra,
            
         IR PIEŅĒMUSI ŠO REGULU.
   1. pants
   Regulas (ES) Nr. 978/2012 VI pielikumu aizstāj ar šādu:
   
      
         “VI PIELIKUMS
         
            Kārtība, kādā piemēro 8. pantu
         
         
                  
                     1.
                  
                  
                     Šīs regulas 8. pantu piemēro, kad minētā panta 1. punktā minētā procentuālā daļa pārsniedz 57,0 %.
                  
               
                  
                     2.
                  
                  
                     Šīs regulas 8. pantu piemēro katrai V pielikuma VPS S-2.a, S-3. un S-5. sadaļai, kad minētā panta 1. punktā minētā procentuālā daļa pārsniedz 17,5 %.
                  
               
                  
                     3.
                  
                  
                     Šīs regulas 8. pantu piemēro katrai V pielikuma VPS S-11.a un S-11.b sadaļai, kad minētā panta 1. punktā minētā procentuālā daļa pārsniedz 47,2 %.”
                  
               
   
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2015. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 28. augustā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 303, 31.10.2012., 1. lpp.
   
   
      (2)  Komisijas Deleģētā regula (ES) Nr. 1421/2013 (2013. gada 30. oktobris), ar ko groza I, II un IV pielikumu Eiropas Parlamenta un Padomes Regulai (ES) Nr. 978/2012 par vispārējo tarifa preferenču sistēmas piemērošanu (OV L 355, 31.12.2013., 1. lpp.).